Onsekerheid oor pienk bal, kolfblad voor derde kriekettoets - Maroela Media
Onsekerheid oor pienk bal, kolfblad voor derde kriekettoets
Die onsekerheid oor hoe die pienk bal en die kolfblad hulle gaan gedra, dra by tot die afwagting vir die derde kriekettoets tussen die Proteas en Australië, wat Donderdag op die Adelaide-ovaal gespeel word.
Dit sal die eerste keer wees wat Suid-Afrika 'n dag-aandtoets met 'n pienk bal speel, maar hulle het darem in die oefenwedstryde voor die eerste toets en voor hierdie toets 'n voorsmakie gehad en heeltemal goed gevaar, al was dit maar teen eina-teenstand.
Die Aussies het al meer blootstelling aan dié nuwigheid gehad. Australië het in November verlede jaar die heel eerste dag-aand-pienkbaltoets teen Nieu-Seeland, op dieselfde veld gespeel.
Die boulers het só oorheers dat nie een van die spanne 225 lopies in hulle vier beurte kon aanteken nie en die toets was na twee en 'n half dae verby.
Daar was toe baie gras op die kolfblad, wat nie die geval vir hierdie toets gaan wees nie. (Moontlik uit vrees vir die Proteas se gedugte naatboulers!)
♦ Dié toets is vir albei spanne 'n groot uitdaging. Die Proteas wil uiteraard die reeks met 3-0 wen en die heel eerste span word wat skoonskip maak in 'n tuisreeks teen die Aussies. Die Australiërs gaan op hulle beurt alles in die stryd werp om 'n bietjie verlore aansien te herwin nadat hulle in die eerste twee toetse verneder is.
Ses veranderinge is aangebring aan hul groep van 12, waarvan vier debutante is. Hul toetsspan is reeds aangekondig, met een van die nuwelinge, Chadd Sayers, wat die koeldrankies sal aandra.
Net Steve Smith, David Warner, Nathan Lyon en Mitchell Starc van die tuisspan het meer as 20 toetse agter die blad.
♦ Die Suid-Afrikaanse span sal moontlik eers Donderdag aangekondig word. Daar word bespiegel of Morné Morkel sal kans kry om met sy ekstra lengte 'n bietjie wip uit die blad te kry en die ander nuweling-draaier, Tabriz Shamsi, sal moontlik ook gekies word.
Shamsi het goed gevaar in Saterdag se 50 beurt-oefenwedstryd teen 'n Victoria-elftal en met die pienk bal, waarvan die naat minder sigbaar is as die tradisionele rooi bal s'n, sal hy as gewrig-draaier na verwagting vir die kolwers moeiliker wees om te 'lees'.
Die toetswedstryd begin Donderdag 05:30 (SA-tyd).
Dokter · 3 jare gelede
Dalk kan 'n pienk bal nie gedokter word . . . . ?
susan · 3 jare gelede
ek is jammer om te se maar die Aussies soek altyd n verskoning as hulle verloor en dit is in al hulle sport. ek wens ons span alles van die beste toe.